โอละพ่อ…ลด VAT 6.3% แท้จริงตีความกันไปเอง
โอละพ่อ...ลด VAT 6.3% แท้จริงตีความกันไปเอง โดยอัตราภาษี 6.3% นั้นเป็นเพียงภาษาทางกฏหมายเท่านั้น ซึ่งหากมีการรวมภาษีท้องถิ่นอีก 0.7% จะเท่ากับว่ามีการจัดเก็บภาษีในอัตรา 7% เท่าเดิม
28 ก.ย. 2558

ผู้สื่อข่าวรายงานว่า สืบเนื่องจากกรณีข่าวที่เว็บไซต์ราชกิจจานุเบกษาได้ประกาศเผยแพร่ พระราชกฤษฎีกาออกตามความในประมวลรัษฎากรว่าด้วยการลดอัตราภาษีมูลค่าเพิ่ม (ฉบับที่ ๕๙๒) พ.ศ. ๒๕๕๘ เมื่อวันที่ 26 กันยายน 2558
โดยสาระสำคัญเป็นการแก้ไขประมวลรัษฎากรว่าด้วยภาษีมูลค่าเพิ่ม หรือ ภาษี VAT จะปรับลดอัตราการจัดเก็บภาษีมูลค่าลงเหลือ 6.3% จากปัจจุบันที่อัตราจัดเก็บอยู่ที่ 7% มีผลตั้งแต่วันที่ 1 ต.ค. 2558 นี้ และหลังจากนั้นจะปรับอัตราภาษีมูลค่าเพิ่มเป็น 9% มีผลตั้งแต่วันที่ 1 ต.ค. 2559 เป็นต้นไป
ทั้งนี้ อันที่จริงแล้วการคิดอัตราภาษี 6.3% นั้นเป็นเพียงภาษาทางกฏหมายเท่านั้น ซึ่งหากมีการรวมกับภาษีท้องถิ่นอีก 0.7% จะเท่ากับว่ามีการจัดเก็บภาษีในอัตรา 7% เท่าเดิม ไม่ใช่ 6.3% ตามที่มีการตีความกันไปก่อนหน้านี้